CELEX: 
Language: lt
Date: 2016-12-05 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamas Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, II priedas

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Nuo 1971 m. ES bendroji lengvatų sistema, pagal kurią besivystančioms šalims sudaromos lengvatinės sąlygos patekti į Sąjungos rinką ir joms padedama gauti papildomų pajamų vykdant tarptautinę prekybą, padeda šioms šalims mažinti skurdą, skatinti gerą valdymą ir tvarų vystymąsi. Europos Parlamento ir Tarybos reglamente (ES) Nr. 978/2012
                  1
                nustatyta bendrosios lengvatų sistemos (toliau – BLS) įgyvendinimo teisinė sistema. Ji sukurta siekiant BLS daugiausia taikyti toms besivystančioms šalims, kurioms jos labiausiai reikia: mažiausiai išsivysčiusioms šalims ir kitoms mažas ir mažesnes nei vidutines pajamas gaunančioms šalims, atsižvelgiant į dabartinę pasaulinę ekonomikos ir prekybos aplinką. 
            
            
               Reglamento (ES) Nr. 978/2012 II priede pateiktas BLS lengvatomis besinaudojančių šalių sąrašas. Remiantis Reglamento (ES) Nr. 978/2012 5 straipsnio 2 dalimi, Komisija II priedą turi peržiūrėti iki kiekvienų metų sausio 1 d. Atliekant peržiūrą reikėtų atsižvelgti į ekonominių, vystymosi ar prekybos sąlygų pokyčius lengvatomis besinaudojančiose šalyse. 
            
            
               Reglamento (ES) Nr. 978/2012 4 straipsnio 1 dalies b punkte nustatyta, kad BLS neturėtų būti taikoma toms besivystančioms šalims, kurioms taikoma lengvatinio patekimo į Sąjungos rinką priemonė, pagal kurią iš esmės visai prekybai numatytos to paties lygio muitų tarifų lengvatos kaip pagal BLS arba didesnės. 
            
            
               Be to, Reglamento (ES) Nr. 978/2012 5 straipsnio 2 dalies b punkte nustatyta, kad jei šalis pradėjo taikyti lengvatinio patekimo į rinką priemonę, BLS turėtų būti toliau taikoma dvejus metus nuo tos lengvatinio patekimo į rinką priemonės taikymo pradžios. 
            
            
               2014 m. birželio 27 d. ES ir Ukraina, remdamosi platesniu asociacijos susitarimu, pasirašė susitarimą dėl išsamios ir visapusiškos laisvosios prekybos erdvės (IVLPE). IVLPE pradėtas laikinai taikyti nuo 2016 m. sausio 1 d. Todėl nuo 2018 m. sausio 1 d. Ukraina turėtų nebesinaudoti BLS lengvatomis, ir tai turi būti nustatyta II priede. 
            
            
               BLS reglamento 4 straipsnio 1 dalies a punkte nustatyta, kad šalis, kurią Pasaulio bankas trejus metus iš eilės priskiria dideles pajamas gaunančioms šalims arba didesnes nei vidutines pajamas gaunančioms šalims, BLS bendrąja priemone neturėtų naudotis. Vadovaujantis BLS reglamento 5 straipsnio 2 dalies a punktu, sprendimas išbraukti šalį iš BLS lengvatomis besinaudojančių šalių sąrašo turėtų būti taikomas praėjus metams nuo to sprendimo įsigaliojimo. 
            
            
               2013, 2014 ir 2015 m. Tongą Pasaulio bankas priskyrė prie didesnes nei vidutines pajamas gaunančių šalių. Todėl 2015 m. rugpjūčio 28 d. Komisijos deleguotuoju reglamentu (ES) 2015/1979, kuriuo iš dalies keičiami Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, II, III ir IV priedai
                  2
               , Tonga nuo 2017 m. sausio 1 d. išbraukta iš II priedo. 
            
            
               2016 m. Tongą Pasaulio bankas priskyrė prie mažesnes nei vidutines pajamas gaunančių šalių. Todėl Tonga turėtų būti vėl įtraukta į Reglamento (ES) Nr. 978/2012 II priedą.
            
            
               2.KONSULTACIJOS PRIEŠ PRIIMANT AKTĄ
            
            
               Vadovaujantis Europos Parlamento, Tarybos ir Europos Komisijos bendrojo susitarimo dėl deleguotųjų aktų 4 punktu, dėl šio deleguotojo akto buvo surengtos tinkamos ir skaidrios konsultacijos, taip pat ir su ekspertais. Su Komisijos bendrosios lengvatų sistemos ekspertų grupe konsultuotasi 2016 m. balandžio 27 d. ir rugsėjo 27 d. vykusiuose posėdžiuose.
            
            
               3.DELEGUOTOJO AKTO TEISINIAI ASPEKTAI
            
            
               Reglamento (ES) Nr. 978/2012 5 straipsnio 3 dalimi Komisijai suteikti įgaliojimai priimti deleguotuosius aktus, kuriais iš dalies keičiamas to reglamento II priedas.
            
            
               Ukraina turėtų būti išbraukta iš Reglamento (ES) Nr. 978/2012 II priedo nuo 2018 m. sausio 1 d. 
            
            
               Tonga turėtų būti vėl įtraukta į Reglamento (ES) Nr. 978/2012 II priedą nuo 2017 m. sausio 1 d.
            
            
               KOMISIJOS DELEGUOTASIS REGLAMENTAS (ES) …/...
            
            
               2016 12 05
            
            
               kuriuo iš dalies keičiamas Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, II priedas 
            
         
         
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008
                  3
               , ypač į jo 5 straipsnio 3 dalį, 
            
            
               kadangi:
            
            
               (1)Reglamento (ES) Nr. 978/2012 4 straipsnyje nustatyti kriterijai, kuriais remiantis taikomos muitų tarifų lengvatos pagal Bendrosios lengvatų sistemos (toliau – BLS) bendrąją priemonę; 
            
            
               (2)Reglamento (ES) Nr. 978/2012 4 straipsnio 1 dalies a ir b punktuose atitinkamai nustatyta, kad šalis, kurią Pasaulio bankas trejus metus iš eilės priskiria prie dideles arba didesnes nei vidutines pajamas gaunančių šalių arba kuriai taikoma lengvatinio patekimo į rinką priemonė, pagal kurią iš esmės visai jos prekybai taikomos tokios pačios muitų tarifų lengvatos kaip pagal šią sistemą arba dar palankesnės, neturėtų naudotis BLS;
            
            
               (3)Reglamento (ES) Nr. 978/2012 II priede nustatytas BLS lengvatomis besinaudojančių šalių sąrašas, nurodytas to reglamento 1 straipsnio 2 dalies a punkte. Reglamento (ES) Nr. 978/2012 5 straipsnio 2 dalyje nustatyta, kad II priedas turi būti peržiūrėtas iki kiekvienų metų sausio 1 d. Atliekant peržiūrą reikėtų atsižvelgti į ekonominių, vystymosi ar prekybos sąlygų pokyčius lengvatomis besinaudojančiose šalyse remiantis 4 straipsnyje nustatytais kriterijais; 
            
            
               (4)remiantis Reglamento (ES) Nr. 978/2012 5 straipsnio 2 dalimi, BLS lengvatomis besinaudojančioms šalims ir ekonominių operacijų vykdytojams reikėtų suteikti pakankamai laiko tinkamai prisitaikyti prie šaliai taikomo BLS statuso pasikeitimo. Todėl BLS priemonė turi būti toliau taikoma vienus metus nuo šalies statuso pasikeitimo pagal 4 straipsnio 1 dalies a punktą įsigaliojimo datos ir dvejus metus nuo lengvatinio patekimo į rinką priemonės taikymo pagal 4 straipsnio 1 dalies b punktą datos;
            
            
               (5)2013, 2014 ir 2015 m. Tongą Pasaulio bankas priskyrė prie didesnes nei vidutines pajamas gaunančių šalių. Todėl nuo 2017 m. sausio 1 d. Komisijos deleguotuoju reglamentu (ES) Nr. 2015/1979
                  4
               Tonga buvo išbraukta iš BLS lengvatomis besinaudojančių šalių sąrašo Reglamento (ES) Nr. 978/2012 II priede. Vis dėlto 2016 m. Tongą Pasaulio bankas priskyrė prie mažesnes nei vidutines pajamas gaunančių šalių. Todėl Tonga turėtų būti vėl įtraukta į Reglamento (ES) Nr. 978/2012 II priedą nuo 2017 m. sausio 1 d.; 
            
            
               (6)2014 m. birželio 27 d. ES ir Ukrainos pasirašytas susitarimas dėl išsamios ir visapusiškos laisvosios prekybos erdvės (toliau – IVLPE) remiantis platesniu asociacijos susitarimu laikinai taikomas nuo 2016 m. sausio 1 d. IVLPE, palyginti su BLS, numatytos palankesnės muitų tarifų lengvatos iš esmės visai prekybai, todėl Ukraina turėtų būti išbraukta iš BLS lengvatomis besinaudojančių šalių sąrašo II priede nuo 2018 m. sausio 1 d.,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 978/2012 pakeitimai
            
            
               Reglamento (ES) Nr. 978/2012 II priedas iš dalies keičiamas taip:
            
            
               1)šis raidinis kodas ir atitinkama šalis atitinkamai įtraukiami į A ir B skiltis:
            
            
                     
                        TO
                     
                  
                  
                     
                        Tonga
                     
                  
               
               2)šis raidinis kodas ir atitinkama šalis atitinkamai išbraukiami iš A ir B skilčių
            
            
                     
                        UA
                     
                  
                  
                     
                        Ukraina
                     
                  
               
               2 straipsnis
            
            
               Įsigaliojimas ir taikymas
            
         
         
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               1 straipsnio 1 dalis taikoma nuo 2017 m. sausio 1 d.
            
            
               1 straipsnio 2 dalis taikoma nuo 2018 m. sausio 1 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2016 12 05
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        OL L 303, 2012 10 31, p. 1.
               
               
                  
                     (2)
                  
                        OL L 289, 2015 11 5, p. 3.
               
               
                  
                     (3)
                  
                        OL L 303, 2012 10 31, p. 1.
               
               
                  
                     (4)
                  
                        2015 m. rugpjūčio 28 d. Komisijos deleguotasis reglamentas (ES) 2015/1979, kuriuo iš dalies keičiami Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, II, III ir IV priedai (OL L 289, 2015 11 5, p. 3).